Bjarne Bogen

Bjarne Bogen (født 18. januar 1951 i Oslo) er en norsk professor i medisin ved Universitetet i Oslo og overlege ved Immunologisk avdeling ved Oslo universitetssykehus HF, Rikshospitalet. Han har også vært senterleder for K.G. Jebsen Senter for influensavaksine (JIV).

Karriere
Bjarne Bogen er cand.med. fra Universitetet i Oslo (UiO) i 1977 og gjennomførte i årene 1977-78 turnustjeneste ved Sandnessjøen sykehus med distriktstjeneste i kommunene Lurøy og Træna. I 1984 disputerte han for medisinsk doktorgrad ved Universitetet i Tromsø med avhandlingen «Murine Th and B Lymphocyte Recognition of Isologous Immunoglobulin». I 1991 ble han autorisert spesialist i klinisk immunologi. Siden 1986 har han vært tilknyttet Institutt for klinisk medisin, UiO, først som førsteamanuensis og fra 1993) som professor. I perioden 1989 til 2004 var han også tilknyttet Veterinærhøgskolen som professor II. Han har vært gjesteprofessor ved Basel Institute for Immunology (1985-1986), Stanford University (1996-1997),Dana–Farber Cancer Institute/Harvard University (2004-2005) .

Forskning
Bogen har publisert mer enn 220 vitenskapelige publikasjoner, blant annet i større internasjonalt anerkjente tidsskrift som Cell, Immunity, Nature Biotechnology og Nature Communications.

Han har påvist en ny type samarbeid mellom T- og B-celler (Idiotype-drevet T-B samarbeid) og hvordan et slikt samarbeid under uheldige omstendigheter kan føre til autoimmune sykdommer og lymfekreft. Bogen har videre vist at T-celler av CD4 typen, i samarbeid med makrofager, kan forkaste kreftsvulster. Han har også utviklet, med bidrag fra prof. Inger Sandlie ved Universitetet i Oslo, nye typer målstyrte vaksinemolekyler slik som Troybody og Vaccibody. Sistnevnte er patentert. Selskapet «Vaccibody» ble etablert av Bogen og medarbeidere i 2007 , og han er leder av det rådgivende panelet i selskapet siden 2007. 

Bogen har vært leder av Norsk Immunologisk Selskap (1993-1994) og medlem av Editorial Board for Scandinavian Journal of Immunology (1997-2019) og Hematologica (2005-2007). Han har vært hovedveileder for 27 doktorgradstudenter, samt 23 masterstudenter og medisin- og forskerlinjestudenter.

Undervisning
Bogen har i over 30 år undervist studenter og leger i basal og klinisk immunologi. I perioden 1998 til 2013 var han undervisningsleder for faget ved profesjonsstudiet i medisin ved Det medisinske fakultet, UiO. I 2000 utga han læreboken «Immunologi» sammen med professor Ludvig A. Munthe.

Utmerkelser og priser
 Kong Olav Vs kreftforskningspris (2020)
 UiOs Innovasjonspris (2020)
 Æresmedlem i Norsk Immunologisk Selskap (2018)
 Innovasjonsprisen, Inven2 (2013)
 Senior Research Award, U.S. Multiple Myeloma Research Foundation (2002, 2004, 2008)
 Medlem, Det norske vitenskapsakademi (2007)
 Medinnovas idépris (1998, 2003)
 TanoAschehougs fagbokpris (1998)

Referanser

Eksterne lenker
 
 

Norske medisinprofessorer
Professorer ved Universitetet i Oslo
Vinnere av Kong Olav Vs kreftforskningspris